Nordjyllands Politi leder efter gummigeden, og mener at den står gemt et sted i området ved Hobro.

Natten mellem tirsdag og onsdag var ukendte gerningsmænd på spil i Hobro, da en JCB mini-gummiged blev stjålet fra entreprenørfirmaet Karl Jensen. Nordjyllands Politi leder nu efter den. Tyveriet af mini-gummigeden fandt sted på hjørnet af Skolegade og Vestergade i Hobro. - Sagen blev anmeldt natten til i går, og det ser ud til at den er blevet stjålet, og efterfølgende kørt hen over et stisystem, og videre henover en lille bro, der er blevet beskadiget, siger politikommissær og efterforskningsleder Preben Møller fra Nordjyllands Politis Efterforskningscenter i Himmerland. Gummigeden har en værdi af 600.000 kroner. Den er af mærket JCB type 409, med stelnummer 1302227. Står gemt et sted Et vidne så køretøjet torsdag aften ved 19.30-tiden, da kan kørte bagved den på Klejtrupvej i retning mod Hvornum. - Han har kørt bagefter maskinen på Klejtrupvej, og kan se at det er en af Karl Jensens, så han undrer sig over, at det er mærkeligt at den kører der på det tidspunkt, siger Preben Møller. Politiet mener nu, at maskinen står gemt et sted i nærområdet. - Vores erfaring siger, at de bliver stillet et sted med henblik på senere afhentning, så derfor tror vi, at den er gemt et eller andet sted, lyder det. Har man oplysninger i sagen, bedes man kontakte politiet på 114.